Diari Oficial de la Generalitat Valenciana


Sumari del DOGV 7627, del 01-10-2015 (2015/7964)

ORDRE 11/2015, de 28 de setembre, de la Conselleria d'Educació, Investigació, Cultura i Esport, per la qual es convoca concurs públic d'assignacions i ajudes econòmiques per a la realització de projectes d'investigació i innovació educativa sobre el desenvolupament del currículum durant el curs acadèmic 2015-2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7627

Data del DOGV
:   01-10-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/7964


Data del document
:   28-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDRE 11/2015, de 28 de setembre, de la Conselleria d'Educació, Investigació, Cultura i Esport, per la qual es convoca concurs públic d'assignacions i ajudes econòmiques per a la realització de projectes d'investigació i innovació educativa sobre el desenvolupament del currículum durant el curs acadèmic 2015-2016. [2015/7964]  
Índex  
  
Preàmbul  
Primer. Objecte  
Segon. Bases i annexos  
Tercer. Finançament  
Quart. Període de realització dels projectes  
Cinqué. Supervisió dels projectes  
Sisé. Tramitació telemàtica  
Disposició final primera. Delegació  
Disposició final segona. Notificació a la Comunitat Europea  
Disposició final tercera. Efectes  
Disposició final quarta. Recursos  
Annex I. Bases del concurs d'ajudes i assignacions econòmiques per a la realització de projectes d'investigació i innovació educativa sobre el desenvolupament del currículum durant el curs acadèmic 2015-2016.  
Primera. Objectius  
Segona. Destinataris  
Tercera. Termini de presentació  
Quarta. Condicions de participació  
Cinquena. Sol·licituds i documentació  
Sisena. Esmena de les sol·licituds  
Setena. Característiques dels projectes  
Huitena. Comissió de valoració  
Novena. Criteris de valoració  
Deu. Resolució de la convocatòria  
Onze. Assessorament i seguiment  
Dotze. Obligacions dels beneficiaris  
Tretze. Justificació de les ajudes  
Catorze. Percepció de les ajudes  
Quinze. Justificació del desenvolupament del projecte  
Setze. Certificació  
Dèsset. Propietat intel·lectual  
Annex II. Sol·licitud de participació  
Annex III. Relació certificada de participants en el projecte  
Annex IV. Certificat del centre en què es durà a terme el projecte  
  
Annex V. Cessió de drets de propietat intel·lectual  
Annex VI. Declaració de no estar incurs en cap prohibició per a ser beneficiari de subvencions  
Annex VII. Compte justificatiu simplificat del projecte d'investigació i innovació educativa sobre el desenvolupament del currículum del curs acadèmic 2015-2016.  
  
  
  
PREÀMBUL  
  
La Llei Orgànica 2/2006, de 3 de maig, d'Educació, en l'article 1.n, reconeix com un dels principis bàsics del sistema educatiu espanyol el foment i la promoció de la investigació, l'experimentació i la innovació educativa. L'article 102.3 disposa que correspon a les administracions educatives fomentar programes d'investigació i innovació.  
  
D'acord amb l'article 90 d'aquesta llei, les comunitats autònomes podran reconéixer la tasca didàctica o d'investigació del professorat, i facilitar la difusió entre els distints centres escolars dels treballs o experiències que hagen merescut el reconeixement per la seua qualitat i esforç. L'article 121.3 recull que correspon a les administracions educatives contribuir al desenvolupament del currículum i afavorir l'elaboració de models oberts de programació docent i de materials didàctics que atenguen les distintes necessitats de l'alumnat i del professorat.  
  
Per la seua banda, els diferents decrets pels quals s'estableixen els currículums per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria d'Educació, Cultura i Esport afavorirà l'elaboració de projectes d'innovació que faciliten al professorat el desenvolupament del currículum. De la mateixa manera, els reials decrets de currículum dels cicles formatius de Formació Professional plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.  
Per tot això, emés un informe jurídic per l'Advocacia de la Generalitat, vista la proposta del director general de Política Educativa, i de conformitat amb aquesta proposta, en virtut de les facultats que em confereix l'article 28 de la Llei 5/1983, de 30 de desembre, del Consell, i en virtut del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i el Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, resolc:  
  
  
ORDENE  
  
Primer. Objecte  
Convocar en règim de concurrència competitiva un concurs públic d'assignacions i ajudes econòmiques per a la realització de projectes d'investigació i innovació educativa sobre el desenvolupament del currículum durant el curs acadèmic 2015-2016.  
  
Segon. Bases i annexos  
Aprovar les bases per les quals es regeix aquesta convocatòria, incloses com a annex I d'aquesta ordre, el model de sol·licitud que s'hi adjunta, com a annex II, i els annexos III, IV, V, VI i VII.  
  
Tercer. Finançament  
1. Les quantitats concedides als projectes seleccionats tindran la finalitat d'ajudar a sufragar totalment o parcialment les despeses que genere la seua realització, sempre que no impliquen una inversió o adquisició de material inventariable.  
2. El finançament d'aquestes quantitats assignades als centres docents públics, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2015, per un import global màxim de 160.000 euros.  
3. El finançament d'aquestes quantitats, destinades a centres docents privats concertats amb caràcter de subvenció, s'abonarà a càrrec del capítol IV de la línia de subvenció T6968000 del programa 421.50, del pressupost de la Generalitat de l'any 2015, per un import global màxim de 90.000 euros.  
  
Quart. Període de realització dels projectes  
Els projectes seleccionats es portaran a terme durant el curs escolar 2015-2016.  
  
Cinqué. Supervisió dels projectes  
La Inspecció d'Educació supervisarà la realització dels projectes en els centres educatius subjectes a aquesta ordre.  
Els CEFIRE de referència de cada centre educatiu hauran d'estar informats del projecte; per a això els centres educatius hauran de trametre'ls una còpia de la sol·licitud de participació junt amb el projecte presentat, a través de l'enllaç que s'habilite a aquest efecte en la pàgina web de la Conselleria d'Educació, Investigació, Cultura i Esport, en l'adreça d'internet http://www.cece.gva.es/eva/es/inno\_convocaproyectos.htm.  
  
Sisé. Tramitació telemàtica  
Per a la tramitació d'aquest procediment per via telemàtica s'habilitaran els mitjans electrònics necessaris, d'acord amb el que disposen la Llei 11/2007, de 22 de juny, d'Accés Electrònic dels Ciutadans als Serveis Públics; el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
  
DISPOSICIONS FINALS  
  
Primera. Delegació  
Es delega en la persona titular de la Direcció General de Política Educativa la facultat de resoldre la convocatòria i concedir les assignacions i ajudes als projectes seleccionats, i se l'autoritza a adoptar les mesures oportunes per al compliment i l'aplicació d'aquesta ordre, i també per a resoldre i notificar totes les incidències que es plantegen en la seua interpretació i execució.  
  
Segona. Notificació a la Comunitat Europea  
Les ajudes convocades per aquesta convocatòria no necessiten ser notificades a la Comunitat Europea per no reunir els requisits de l'article 107 del Tractat de Funcionament de la Unió Europea (TFUE), segons disposa el Decret 147/2007, de 7 de setembre, del Consell, ja que no suposen cap avantatge econòmic, atés que les entitats a què van dirigides les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
  
Tercera. Efectes  
Aquesta ordre tindrà efectes a partir de l'endemà de ser publicada en el Diari Oficial de la Comunitat Valenciana.  
  
Quarta. Recursos  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra aquesta ordre, que posa fi a la via administrativa, podran recórrer els centres privats concertats potestativament en reposició, o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, Investigació, Cultura i Esport en el termini d'un mes a comptar des de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
  
València, 28 de setembre de 2015  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Bases del concurs d'ajudes i assignacions econòmiques per a la realització de projectes d'investigació i innovació educativa sobre el desenvolupament del currículum durant el curs acadèmic 2015-2016.  
  
Primera. Objectius  
Els objectius d'aquesta convocatòria són els següents:  
a) Fomentar i promoure la investigació i la innovació educativa com a principis de qualitat del sistema educatiu.  
b) Incentivar el procés d'investigació i innovació docent a partir de la pràctica en el desenvolupament del currículum, com a via d'actualització professional del professorat.  
c) Promoure la consolidació d'equips docents innovadors.  
d) Afavorir l'elaboració de projectes que incloguen innovacions en el desenvolupament del currículum, així com en l'organització i gestió dels centres docents, fent ús de la seua autonomia pedagògica.  
e) Estimular accions creatives que propicien l'èxit escolar i eviten l'abandó de l'alumnat, en tots els nivells educatius no universitaris.  
  
f) Incrementar la competència comunicativa i lingüística de l'alumnat en les llengües cooficials, així com en les llengües estrangeres implantades en el sistema educatiu valencià.  
g) Promoure les metodologies actives i els aprenentatges basats en les competències clau.  
h) Promoure accions educatives innovadores entorn de la comprensió lectora com a competència transversal en tots els mòduls i matèries del currículum, així com de la promoció de la lectura i l'escriptura.  
  
i) Promoure accions educatives innovadores que fomenten la igualtat d'oportunitats i la prevenció de la violència de gènere.  
  
Segona. Destinataris  
Podran participar en la convocatòria els centres docents sostinguts amb fons públics de la Comunitat Valenciana que impartisquen ensenyaments no universitaris.  
  
Tercera. Termini de presentació  
El termini de presentació de sol·licituds serà de 10 dies hàbils comptadors des de l'endemà de la publicació de la convocatòria en el Diari Oficial de la Comunitat Valenciana.  
  
Quarta. Condicions de participació  
1. Els centres que participen en aquesta convocatòria hauran de presentar un únic projecte d'innovació educativa per a ser desenvolupat durant el curs acadèmic 2015-2016.  
2. El projecte es podrà presentar en qualsevol de les dos llengües oficials de la Comunitat Valenciana.  
  
Cinquena. Sol·licituds i documentació  
1. Les sol·licituds i la documentació complementària es dirigiran a la Direcció General de Política Educativa, i es presentaran preferentment a través de l'oficina virtual de la Conselleria d'Educació, Investigació, Cultura i Esport, ubicada en la pàgina web https://oficinavirtual.gva.es/oficina\_gva/.  
2. Els models d'impresos normalitzats (sol·licituds i la resta de documentació), així com el manual del procediment d'aplicació per a l'ompliment de la sol·licitud a través de l'oficina virtual, estaran disponibles en l'adreça d'internet següent: http://www.cece.gva.es/eva/es/inno\_convocaproyectos.htm  
3. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Investigació, Cultura i Esport.  
  
Els centres sol·licitants que no utilitzen l'oficina virtual hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs que assenyala l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan es presenten en una oficina de correus, es farà en la forma establida reglamentàriament i, en tot cas, en un sobre obert perquè l'empleat puga posar en la sol·licitud la data i el segell de l'esmentada oficina.  
4. Quan es tracte d'un centre docent públic de la Conselleria d'Educació, Investigació, Cultura i Esport, de titularitat de la Generalitat, la sol·licitud haurà d'estar firmada pel director o la directora. Quan es tracte d'un centre docent sostingut amb fons públics que no siga de la titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del centre esmentat. En el cas de persones jurídiques, la sol·licitud l'haurà de firmar qui tinga la representació legal.  
  
5. La presentació de la sol·licitud comportarà l'autorització de l'òrgan gestor per a demanar els certificats de l'Agència Estatal d'Administració Tributària, de la Tresoreria General de la Seguretat Social i de la Conselleria d'Hisenda i Model Econòmic, que acrediten el compliment per la persona sol·licitant de les seues obligacions tributàries i amb la Seguretat Social, en els termes que estableix l'article 22.4 del Reglament de la Llei General de Subvencions aprovat pel Reial Decret 887/2006, de 21 de juliol.  
No obstant això, els qui sol·liciten aquestes ajudes o assignacions podran acreditar, directament, el compliment de les obligacions esmentades per mitjà de l'aportació dels certificats corresponents.  
6. La documentació necessària per a poder participar en la convocatòria de les ajudes és la següent:  
a) Sol·licitud, segons el model descrit en l'annex II, que s'obtindrà accedint a l'oficina virtual o al servidor de la pàgina web de la Conselleria d'Educació, Investigació, Cultura i Esport: http://www.cece.gva.es/eva/es/inno\_convocaproyectos.htm.  
b) Relació de les persones participants, amb el DNI, el nom i cognoms, i centre de destinació, en què conste qui coordina el projecte (annex III).  
c) Projecte, segons els requisits indicats en la base setena de la convocatòria. El projecte haurà de ser enviat en format digital a la plataforma del portal que s'habilite a aquest efecte. En cas que l'opció de presentació no siga a través de l'oficina virtual, tant el projecte com, si és el cas, els materials complementaris s'hauran d'adjuntar a la sol·licitud en format digital (CD).  
d) Pressupost detallat del projecte.  
e) Certificat de la direcció del centre on es durà a terme el projecte, en què conste el nom de l'òrgan del centre que ha manifestat el seu acord per a realitzar-lo, segons el model de l'annex IV.  
  
Amb independència del mitjà que es trie per a presentar la sol·licitud, cada document que es presente haurà d'estar degudament datat i firmat per la persona que corresponga en cada cas. Si no és així es considerarà com a no presentat.  
  
Sisena. Esmena de les sol·licituds  
Finalitzat el termini de presentació d'instàncies i en compliment del que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'òrgan instructor del procediment publicarà, en la pàgina web de la Conselleria d'Educació, Investigació, Cultura i Esport, http://www.cece.gva.es/eva/es/inno\_convocaproyectos.htm, una relació de les persones interessades que hagen d'esmenar la falta o adjuntar els documents preceptius que s'especifiquen, amb indicació que si en un termini de 10 dies no ho fan, es considerarà que desisteixen de la seua sol·licitud, prèvia resolució que haurà de ser dictada en els termes que preveu l'article 42 de la Llei 30/1992.  
  
Setena. Característiques dels projectes  
1. Guió  
El projecte haurà d'incloure els punts següents, en aquest ordre:  
a) Títol del projecte  
b) Nom del centre o centres on es portarà a terme el projecte  
c) Nom i cognoms de la persona coordinadora  
d) Índex  
e) Justificació (contextualització, antecedents, etc.)  
f) Objectius  
g) Metodologia  
h) Competències clau i matèries o assignatures relacionades  
i) Activitats  
j) Participants  
k) Mesures d'atenció a la diversitat  
l) Recursos humans i materials i relacions amb altres institucions  
  
m) Temporalització  
n) Pressupost detallat  
2. Format  
a) El projecte es presentarà en format digital (pdf o document de text) amb una extensió no superior a les 20 pàgines. Es poden incloure annexos en el mateix document.  
b) Els materials dels projectes, si és el cas, hauran de ser enviats en format digital a la plataforma del portal que s'habilite a aquest efecte (o en suport CD per al cas que la sol·licitud no s'haja presentat a través de l'oficina virtual), i oferir una correcta visualització. Els recursos digitals que no puguen ser visualitzats no podran ser avaluats per la comissió i seran, per tant, desestimats.  
c) La grandària dels arxius no excedirà 20 Mb.  
3. Contingut del projecte  
Els projectes que es presenten a aquesta convocatòria plantejaran innovacions aplicables a la pràctica docent sobre el desenvolupament del currículum de qualsevol de les etapes, cicles, nivells, graus o modalitats dels ensenyaments no universitaris. El contingut del projecte es referirà a qualsevol de les àrees, matèries, àmbits o mòduls del currículum o a temes com l'atenció a la diversitat de l'alumnat: l'atenció a l'alumnat amb necessitats específiques de suport educatiu, l'educació en valors, l'organització i gestió del centre docent, la funció tutorial, l'educació ambiental, la coeducació, l'educació per a la igualtat i la prevenció de la violència de gènere, l'educació per a la salut, l'ús didàctic de les tecnologies de la informació i la comunicació, el foment de les metodologies actives i els aprenentatges competencials, l'increment de les competències comunicativolingüístiques de l'alumnat, el foment de la competència lectora i escriptora, l'hàbit lector, el desenvolupament de la competència informacional dels estudiants, i l'ús de les TIC aplicades al foment lectoescriptor, l'hàbit lector i la competència informacional en els diferents suports digitals. El desenvolupament d'aquestes accions innovadores haurà de ser coherent amb els objectius estratègics establits en el projecte educatiu de centre.  
  
  
Huitena. Comissió de valoració  
1. Als efectes previstos en aquesta ordre, es constituirà una única comissió de valoració, que realitzarà l'estudi, valoració i proposta d'assignació de recursos i ajudes als centres participants.  
2. La subdirecció general competent en matèria d'innovació, com a òrgan instructor, posarà a disposició d'aquesta comissió els projectes presentats, perquè siguen examinats i avaluats.  
3. La comissió de valoració estarà constituïda per:  
a) President/a:  
El cap o la cap del Servei d'Innovació i Qualitat.  
b) Vocals:  
- Un/a tècnic/a del Servei d'Innovació i Qualitat  
- Tres representants de la Inspecció Educativa, un per cada una de les direccions territorials d'Educació, designats per la Inspecció General d'Educació.  
- El cap o la cap del Servei d'Informàtica per als centres educatius.  
- Tres representants dels centres de formació, innovació i recursos educatius (CEFIRE), designats per la persona responsable del Servei de Formació del Professorat.  
- Un funcionari o funcionària de la Direcció General de Política Educativa, que actuarà com a secretari o secretària de la comissió, amb veu però sense vot.  
4. En cas d'absència, vacant o malaltia de les persones integrants de la comissió de valoració, l'òrgan administratiu immediat de qui depenguen designarà les persones que les suplisquen.  
5. La comissió, que actuarà de conformitat amb el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, i podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.  
  
Novena. Criteris de valoració  
1. Per a la valoració dels projectes presentats, a l'efecte de fer la corresponent proposta de recursos i ajudes econòmiques, es tindran en compte els criteris següents:  
a) Adequació del projecte:  
1) A la realitat i necessitats del centre, fins a 0,5 punts.  
2) A les característiques formals recomanades en la base sisena d'aquesta ordre, fins a 0,5 punts.  
b) Aportacions innovadores de l'experiència:  
1) Originalitat en el tema o en l'enfocament, fins a 1 punt.  
2) Introducció de metodologies innovadores, fins a 1 punt.  
3) Foment de la participació de l'alumnat per a potenciar actituds i comportaments prosocials que eviten qualsevol classe de discriminació o violència, fins a 1 punt.  
4) Implicació efectiva de tots els sectors de la comunitat escolar, alumnat, professorat, famílies, entitats locals, fins a 1,5 punts.  
5) Desenvolupament de les competències clau i concreció en els diferents aspectes que planteja el treball, fins a 1,5 punts.  
6) Repercussió en la millora del funcionament del centre i/o del procés d'ensenyament/aprenentatge de l'alumnat, fins a 1 punt.  
7) Possibilitat de continuïtat de l'experiència al centre (en el mateix grup o en altres del mateix centre) i/o en qualsevol altre centre o context educatiu, fins a 1 punt.  
c) Centres d'acció educativa singular, 1 punt.  
2. Perquè un projecte puga ser seleccionat, a l'efecte de rebre assignació o ajuda econòmica, haurà d'obtindre un mínim de cinc punts en la valoració. La puntuació màxima que podrà obtindre un projecte en la valoració serà de 10 punts.  
  
Deu. Resolució de la convocatòria  
1. La comissió de valoració, finalitzat el procés, ordenarà els projectes presentats en funció de la puntuació obtinguda i proposarà els recursos i ajudes econòmiques corresponents. Aquests recursos i ajudes s'assignaran proporcionalment en funció de la puntuació obtinguda per cada projecte.  
2. L'assignació econòmica concedida a un projecte seleccionat no podrà superar els tres mil euros (3.000,00 ?).  
3. La comissió publicarà en el web de la Conselleria d'Educació, Investigació, Cultura i Esport la relació provisional de centres docents amb projectes seleccionats, i s'indicarà l'import econòmic proposat en concepte d'assignació o ajuda, i publicarà la relació de centres docents amb projectes no seleccionats i s'indicaran els motius.  
4. S'estableix un termini de 10 dies hàbils, comptats a partir de l'endemà de la publicació de la relació provisional esmentada en el punt 3 d'aquesta base, perquè, en cas de no voler participar en la convocatòria, el/la director/a o titular del centre trameta a la Direcció General de Política Educativa un escrit en què faça constar que no accepten realitzar el projecte presentat.  
En cas de no enviar aquest escrit, es considerarà que accepta la quantia proposada i trametrà en el mencionat termini:  
a) L'annex V, emplenat per l'autor o autora del projecte, referent a la cessió de la propietat intel·lectual, segons estableix la base dèsset de la convocatòria.  
El model de l'annex V estarà disponible en l'adreça d'internet següent http://www.cece.gva.es/eva/es/inno\_convocaproyectos.htm  
Aquest annex haurà de ser tramitat de la mateixa manera en què es va procedir amb la sol·licitud.  
b) Els/les directors/es titulars del centre podran presentar les al·legacions que consideren oportunes. Aquestes al·legacions, si és el cas, es presentaran mitjançant un escrit dirigit al Servei d'Innovació i Qualitat, de la Direcció General de Política Educativa en els llocs que assenyala l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Transcorregut el termini establit en el punt anterior, comprovats els escrits de desistiment, estudiades i, si és el cas, ateses les al·legacions presentades, la comissió de valoració informarà de la llista de projectes i les corresponents quanties assignades l'òrgan instructor del procediment, que elevarà la proposta definitiva a la Direcció General de Política Educativa, que resoldrà la convocatòria per delegació del conseller.  
6. La resolució de la convocatòria amb la relació dels projectes seleccionats, l'especificació dels noms dels centres docents i les dotacions econòmiques corresponents es publicarà en la pàgina web de la Conselleria d'Educació, Investigació, Cultura i Esport, i en el Diari Oficial de la Comunitat Valenciana.  
7. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre aquesta sol·licitud és de sis mesos comptats des de la data d'efectes d'aquesta convocatòria. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons estableix l'article 55 de la Llei 9/2001, de 21 de desembre, de la Generalitat, de mesures fiscals, de gestió administrativa i financera, i d'organització de la Generalitat Valenciana.  
  
  
Onze. Assessorament i seguiment  
L'òrgan d'instrucció durà a terme les tasques següents:  
1. Establir les directrius i els procediments oportuns perquè els projectes es desenvolupen d'acord amb els objectius previstos.  
2. Proposar, si és el cas, la publicació o difusió d'alguns dels projectes seleccionats o el seu extracte.  
3. Fer el seguiment del desenvolupament dels projectes.  
  
Dotze. Obligacions dels beneficiaris  
1. En el cas dels centres privats concertats, la percepció de l'ajuda estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.  
2. A aquest efecte, hauran de presentar una declaració responsable del titular del centre, acreditativa de no estar incurs en cap prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex VI.  
3. Seran aplicables els articles 36, 37, 40.1, 52 i següents de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.  
  
4. Serà també aplicable el que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, sobre reintegrament i règim sancionador de subvencions.  
  
5. Així mateix, i d'acord amb el que disposa l'article 22 de la Llei 6/2015, de 2 d'abril, de reconeixement, protecció i promoció de les senyes d'identitat del poble valencià, donarà lloc a la pèrdua del dret al cobrament de la subvenció o al reintegrament, que la subvenció siga destinada a la realització d'una activitat, o al compliment d'una finalitat, que manifestament supose un greuge o menyspreu cap a les senyes d'identitat del poble valencià.  
  
Tretze. Justificació de les ajudes  
1. Atés el caràcter de sobredotació per despeses extraordinàries de funcionament, en els documents de control de l'activitat econòmica del centre docent públic s'hauran d'especificar els ingressos i les despeses que es produïsquen per raó d'aquesta convocatòria. Els centres públics adjuntaran la justificació de l'import de l'ajuda concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. Els centres privats concertats percebran l'ajuda atorgada, després de la justificació del compliment de la finalitat per a la qual es va concedir. La justificació de la subvenció per part del beneficiari es farà mitjançant compte justificatiu simplificat, segons el que disposen els articles 69 i 75 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE 176, 25.07.2006).  
Per a això, remetran al Servei d'Innovació i Qualitat, de la Direcció General de Política Educativa, abans del 30 de novembre de 2015, la documentació següent segons el model de l'annex VII, que haurà d'incloure sota responsabilitat del declarant:  
- El desglossament de les despeses originades pel desenvolupament del projecte.  
- Les despeses s'acreditaran per mitjà de factures i justificants de pagament, originals o fotocòpies confrontades, que hagen sigut pagades amb anterioritat a la finalització del període de justificació. La quantitat justificada serà, com a mínim, igual a l'ajuda concedida i anirà adscrita a sufragar les següents despeses generades per a la realització del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament, lloguer d'autobusos), lloguer de material i encàrrec de treballs especialitzats.  
3. Quan el projecte haja sigut finançat amb les ajudes i amb fons propis o altres subvencions o recursos, en la justificació s'haurà d'acreditar l'import, la procedència i l'aplicació d'aquests fons al projecte subvencionat.  
4. Els documents justificatius a què fa referència aquesta base es podran presentar segons el que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Catorze. Percepció de les ajudes  
1. Per als centres públics, una vegada concedida, l'entrega de l'ajuda es farà per transferència bancària en el centre docent per mitjà d'ordres de pagament en ferm, a proposta de la Conselleria d'Educació, Investigació, Cultura i Esport, a càrrec del pressupost anual de l'exercici 2015.  
2. Per als centres privats concertats, el pagament es farà en el mateix compte que el centre tinga donat d'alta en la Conselleria d'Educació, Investigació, Cultura i Esport per a percebre el pagament del concert, una vegada justificada l'ajuda d'acord amb el que estableix la base anterior.  
3. En cas de participar en el projecte més d'un centre docent, la quantitat concedida la rebrà el centre de destinació del coordinador o coordinadora.  
  
Quinze. Justificació del desenvolupament del projecte  
1. Abans del 30 de juny de 2016, el/la director/a o titular del centre haurà de trametre al CEFIRE de referència la documentació següent:  
a) Informe de valoració de l'aplicació del projecte.  
b) Acta final amb relació definitiva de totes les persones participants (DNI, nom, primer i segon cognom, nombre d'hores de participació en el projecte), certificada per la direcció del centre o centres implicats en el projecte. El nombre de persones no podrà superar el nombre inicial consignat en la sol·licitud.  
2. Abans del 30 de juliol de 2016, l'assessor o assessora del CEFIRE de referència elevarà al director general de Política Educativa un informe en què farà constar que el projecte s'ha dut a terme d'acord amb la proposta inicial i els canvis introduïts, si n'hi ha, i la seua justificació. En tot cas, s'informarà sobre la utilització correcta dels fons públics assignats.  
Aquests informe es trametrà, junt amb la documentació esmentada en el punt 1 d'aquesta base, al Servei d'Innovació i Qualitat de la Direcció General de Política Educativa, abans del 30 de setembre de 2016.  
  
  
Setze. Certificació  
Al professorat participant en els projectes seleccionats, la Direcció General de Política Educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, els podrà reconéixer fins a un màxim de 60 hores de formació per la participació en projectes d'innovació durant el curs acadèmic 2015-2016, la certificació de la qual l'expedirà el Servei de Formació del Professorat al final del projecte.  
  
Dèsset. Propietat intel·lectual  
Els autors o les autores dels projectes seleccionats es comprometen a cedir gratuïtament i per escrit a la Generalitat els drets de reproducció, distribució, comunicació pública (difusió, incloent-hi internet), transformació (modificació de l'obra, incloent-hi les traduccions), dels projectes per a l'exercici en l'àmbit territorial de l'Estat espanyol, en els termes que estableix el Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual, i regularitzen, aclareixen i harmonitzen les disposicions legals vigents sobre la matèria (BOE 97, 22.04.1996), així com la Llei 23/2006, de 7 de juliol, per la qual es modifica el Text Refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril (BOE 162, 08.07.2006). Així mateix, els autors i autores es comprometen a elaborar, a petició de la Direcció General de Política Educativa, les modificacions necessàries perquè es puguen publicar totalment o parcialment i en el format que aquesta direcció general considere més adequat.